Foto: Toshkent viloyati ichki ishlar bosh boshqarmasi Toshkent viloyatida ayolning foto va videolarini ijtimoiy tarmoqda tarqatib, sharmanda qilmaslik evaziga undan 10 ming dollari talab qilgan shaxs daliliy ashyo bilan ushlandi. Bu haqda viloyat ichki ishlar bosh boshqarmasi xabar bermoqda. Ma’lum bo‘lishicha, 15 avgust kunidan boshlab noma’lum fuqaro 1992 yilda tug‘ilgan M.X. (Parkent tumanida yashovchi ayol)ga Telegram orqali xabar yozib, agar 10 ming dollar bermasa, uni giyohvand modda sotuvchi ayol sifatida tasvirlab, foto va videolar tarqatishi, qamatish va oilasini buzib, sharmanda qilish bilan tahdid qilib kelgan. Mazkur holat yuzasidan olib borilgan surishtiruv davomida tezkor xodimlar tomonidan noma’lum fuqarolarning shaxsi aniqlangan va tezkor tadbirda u ayoldan talab qilingan 10 ming dollarni olgan vaqtida ushlangan. Hozirda mazkur holat yuzasidan Jinoyat kodeksining 165-moddasi 2-qismi bilan jinoyat ishi qo‘zg‘atilib, tergov harakatlari olib borilmoqda.